10. การควบคุมภายใน

เมื่อวันที่ 12 กุมภาพันธ์ 2551 คณะกรรมการตรวจสอบร่วมกับกรรมการบริษัท ฝ่ายบริหาร
และจัดการของบริษัท ได้ทำการประเมินความเพียงพอของระบบการควบคุมภายใน
โดยจากการประเมินระบบการควบคุมภายในของบริษัท ในด้านต่าง ๆ 5 ส่วน ดังนี้ คือ

องค์กร และสภาพแวดล้อม บริษัทฯ มีโครงสร้างองค์กรที่ชัดเจน และมีการกำหนดขอบเขตอำนาจ
ความรับผิดชอบแต่ละฝ่ายไว้เป็นลายลักษณ์อักษร สำหรับนโยบาย ระเบียบปฏิบัติงาน และ
ข้อกำหนดเกี่ยวกับจริยธรรม (Code of Conduct) บริษัทฯ พิจารณาปรับเปลี่ยนเป็นครั้งคราว
เพื่อให้เหมาะสมกับสภาวะการณ์ที่เปลี่ยนแปลงไป โดยคำนึงถึง กฎหมาย และข้อบังคับต่าง ๆ
ประกอบกับผลกระทบที่อาจเกิดกับผู้มีส่วนได้เสีย
ซึ่งนอกจากจะช่วยให้เกิดผลลัพธ์ที่เป็นธรรมแก่ทุกฝ่ายแล้ว
ยังเป็นการปิดกั้นโอกาสที่จะเกิดการทุจริตอีกด้วย

คณะกรรมการเห็นว่าบริษัทมีความเพียงพอของระบบการควบคุมภายในที่มีประสิทธิผลต่อองค์กร
และสภาพแวดล้อม

การบริหารความเสี่ยง คณะผู้บริหารจะร่วมกันพิจารณา และวิเคราะห์ปัจจัยเสี่ยงทั้งภายนอก
และภายในองค์กร โดยจะมีการประชุมในทุกๆ 2 สัปดาห์
และได้มีการติดตามสถานการณ์ที่เป็นสาเหตุของปัจจัยเสี่ยงอย่างใกล้ชิด
พร้อมกับแจ้งให้พนักงานที่เกี่ยวข้องรับทราบ และปฏิบัติตามมาตรการบริหารความเสี่ยงที่กำหนดไว้

คณะกรรมการเห็นว่าบริษัทมีการประเมิน วิเคราะห์ ติดตาม และป้องกันความเสี่ยงอย่างสม่ำเสมอ

การควบคุมการปฏิบัติงานของฝ่ายบริหาร บริษัทมีการกำหนดขอบเขต อำนาจหน้าที่
และวงเงินอำนาจอนุมัติของฝ่ายบริหารในแต่ละระดับไว้อย่างชัดเจนและเป็นลายลักษณ์อักษร
และแยกหน้าที่ความรับผิดชอบงานด้านการอนุมัติ การบันทึกบัญชีและข้อมูลสารสนเทศ
และการดูแลจัดเก็บทรัพย์สิน ออกจากกันโดยเด็ดขาด เพื่อเป็นการตรวจสอบซึ่งกันและกัน
ในกรณีที่บริษัทมีการทำธุรกรรมกับผู้ถือหุ้นรายใหญ่ กรรมการ หรือผู้บริหาร
ผู้พิจารณาอนุมัติจะกระทำโดยผู้ที่ไม่มีส่วนได้เสียในธุรกรรมนั้น
และจะทำการพิจารณารายการนั้นเสมือนรายการที่กระทำกับบุคคลภายนอก

คณะกรรมการเห็นว่าบริษัทมีการกำหนดขอบเขตอำนาจหน้าที่ของฝ่ายบริหารอย่างชัดเจนและมีประสิทธิผล
รวมทั้งมีระบบการควบคุมภายในในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวอย่างเพียงพอแล้ว

ระบบสารสนเทศ และการสื่อสารข้อมูล ในการเสนอเรื่องให้คณะกรรมการพิจารณา
บริษัทได้จัดส่งหนังสือเชิญประชุมโดยมีข้อมูลและรายละเอียดของวาระที่จะเข้าร่วมประชุม
พร้อมทั้งสรุปข้อมูลต่างๆ ให้คณะกรรมการได้พิจารณาก่อนการประชุมล่วงหน้าอย่างน้อย 7 วัน
และได้จัดทำรายงานการประชุมกรรมการ
โดยมีรายละเอียดตามควรที่ทำให้ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการได้

ในการจัดทำบัญชี บริษัทได้เลือกใช้นโนบายตามหลัการบัญชีที่รับรองโดยทั่วไป
และได้จัดเก็บเอกสารประกอบการบันทึกต่างๆ อย่างเหมาะสม
โดยได้ว่าจ้างบริษัทภายนอกซึ่งมีระบบการจัดการที่ดีเป็นผู้ดูแล

คณะกรรมการเห็นว่าบริษัทมีการจัดข้อมูลที่เป็นระบบเหมาะสม
และมีระบบสารสนเทศรวมถึงระบบข้อมูลที่มีเนื้อหาเพียงพอ ถูกต้อง เหมาะสม
ต่อการตัดสินใจของกรรมการ ผู้บริหาร และผู้ถือหุ้น

ระบบการติดตาม คณะกรรมการบริษัทจะมีการประชุมในทุกๆ เดือน เพื่อรับทราบผลการดำเนินงาน
และให้ข้อเสนอแนะในการปฏิบัติงาน สำหรับแผนงานในการดำเนินงาน และงบประมาณ
บริษัทฯจะมีการจัดทำและทบทวนทุกๆ ครึ่งปี

กรณีที่บริษัทมีการตรวจสอบภายใน
บริษัทกำหนดให้ผู้ตรวจสอบภายในรายงานผลการตรวจสอบโดยตรงต่อคณะกรรมการหรือคณะกรรมการตรวจสอบ
ทั้งนี้
เพื่อให้ผู้ตรวจสอบสามารถปฏิบัติงานได้อย่างอิสระและเสนอรายงานผลการตรวจสอบได้อย่างตรงไปตรงมา

คณะกรรมการเห็นว่าบริษัทมีระบบการติดตามการปฏิบัติงานตามเป้าหมายที่วางไว้
รวมถึงระบบการควบคุมภายในที่เพียงพอ โดยบริษัทมีสำนักตรวจสอบภายในที่ทำหน้าที่ตรวจสอบ
และรายงานต่อคณะกรรมการตรวจสอบอย่างสม่ำเสมอ

นอกจากนี้นางนงลักษณ์ พุ่มน้อย ผู้สอบบัญชีรับอนุญาตเลขทะเบียน 4172 จากสำนักงานสอบบัญชี
เอินส์ท แอนด์ ยัง ผู้ตรวจสอบงบการเงินของบริษัทฯ สำหรับปี สิ้นสุด 31 ธันวาคม 2550
ได้ให้ความเห็นเกี่ยวกับการประเมินประสิทธิภาพการควบคุมภายในด้านบัญชีของบริษัทฯ
ว่าทางสำนักงานไม่พบจุดอ่อนที่เป็นสาระสำคัญในระบบการควบคุมภายในด้านบัญชี